ประหยัด
ช่วงนี้ ดร.อภิชัย บุญธีรวร กรรมการ ธนาคารเพื่อการส่งออกและนำเข้าแห่งประเทศไทย หรือ เอ็กซิมแบงก์ คงจะเหงา เพราะไม่มีใครมาต่อปากต่อคำในการประชุมบอร์ดเหมือนเคย
31 ต.ค. 2557

ช่วงนี้ ดร.อภิชัย บุญธีรวร กรรมการ ธนาคารเพื่อการส่งออกและนำเข้าแห่งประเทศไทย หรือ เอ็กซิมแบงก์ คงจะเหงา เพราะไม่มีใครมาต่อปากต่อคำในการประชุมบอร์ดเหมือนเคย
ไอ้ที่เหงาก็เพราะตอนนี้ คนิสร์ สุคนธมาน กรรมการผู้จัดการ เอ็กซิมแบงก์ ต้องหยุดปฏิบัติงานไปก่อน เพราะยังไม่มีความชัดเจนเรื่องการต่ออายุในตำแหน่งเอ็มดีเอ็กซิมแบงก์ ทำให้การประชุมบอร์ดไม่มีวาระสำคัญอะไรให้ต้องสอบถาม
แต่ที่หนักกว่านั้นก็คือ องค์กรที่ไม่มีหัวเรือ มักจะทำให้ลูกเรือไม่รู้ว่าจะต้องทำอะไรบ้าง ลูกเรือก็เลยเกียร์ว่าง จะทำงานก็ไม่รู้ว่าจะต้องรายงานกับใคร จะวิ่งหรือจะเดินดี สรุปก็เลยหยุดทำอะไรกันดื้อๆ
แต่ช้าก่อน ถึงสินเชื่อจะไม่เพิ่ม หรือจะไม่มีเอ็มดี ปีนี้เอ็กซิมแบงก์ก็จะมีกำไรกระฉูด
ไอ้ที่กำไรเพิ่มกันเยอะแยะนี่ ก็เพราะมีการรัดเข็มขัดกันตั้งแต่ต้นปี ฝ่ายบริหารหั่นค่าใช้จ่ายที่ไม่จำเป็นหมดเกลี้ยง
แต่เด็ดที่สุดคงจะเป็นไตรมาสสุดท้าย ที่ไม่ต้องจ่ายเงินเดือนเอ็มดี คงจะประหยัดเงินไปได้หลายบาท
แว่วว่า ผลสอบสวนเรื่องร้องเรียนของอดีตเอ็มดีจะส่งถึงมือบอร์ดในต้นเดือน พ.ย. จะได้ประหยัดต่อหรือเปล่าต้องรอดู